# Guirionéeu ag er Religion/Chapistr 105

| ◄ Misericord en Eutru Doué é quevér er péhour. | En anjuli e hrér de Zoué a p’hum zefiér ag é visericord. | Red-é hur bout recour doh Doué dré er beden.  ► |
Ni e zeli ol gortoz er pardon guet fé, guet confiance ; mæs en espérance-cé e zeli bout hemb présomption, de larèt-é, red-é ma vou diazéet ar græce Doué hag ar er boén e guemérehemb de sentein doh-t-hi.
I. Bout én arvar a visericord en Eutru Doué, ha credein ne bardon quet, e zou gobér dehou un anjuli quer bras èl bout én arvar é hès un Doué, e lar sant Augustin. Er pardon ag er péhedeu e zou un articl a fé. En hani ne grèd quet é pardon en Eutru Doué, n’en dès chet enta mui a fé ; red-é ma crèd, pé n’en dès chet en Eutru Doué er bouvoér de bardonnein, pé n’en dès chet er volanté. Chongeal èl-cé a Zoué e zou gobér un anjuli quer bras d’é vadeleah, ma lar sant Jerôm penaus Judas en doé-ean offancet mui é tisespérein ag er pardon eid é trahissein Jesus-Chrouist, ha penaus Jesus-Chrouist en dès bet mui a anquin é huélèt en apostol-zé doh hum gol, eit doh hum huélèt é vout laqueit dré-z-hou étré deourn er Juiffèd.
Nac en hou pehé groeit mui a béhedeu eid e zou a vleàuen ar hou pèn, espéret guet confiance penaus en Eutru Doué hou pardonnou, mar e hoès quæ a nehai. Er péhèd, gùir-é, e zou un dra vil ha scontus ; mæs neoah petra-é er péhèd étal misericord un Doué ? èl ur huyad iragnen, e lar sant Yehan Chrysostôm, péhani e ya guet en ahuél én ur momand ; èl ur blousen péhani e zou losquet aben dré en tan a visericord en Eutru Doué.
Madeleah en Eutru Doué e zou hemb fin brassoh eit malice en ol dud. Mar groa er péhour pénigen, e lar hur Salvér, n’em bou quet mui chonge ag é béhedeu. Chetu er bromess solannel en dès groeit t’emb.
Quêntoh é vehé gùélet en nean hag en doar é troein de nitra eit ne vehé gùélet en Eutru Doué é vanquein d’é gonz. Nac un anjuli e hrehemb-ni dehou doh hum zefi a nehou ? A pe lausquehé un dén dré scrihue é oh qùit ag ur som argand e zelioh dehou, hui hum fiehé én é bromesseu scrihuet. Doué, er huirioné memb, e hrata t’oh er pardon ag hou péhedeu ag er momand memb m’hou pou quæ a nehai ; ean e assur quement-cé ér Scritur, én Aviél sinet guet goaid é Vab. Hui e vehé enta er miséraplan ag en dud a pe larehoh èl Caïn, é ma rai vras hou pèhedeu eid en devout er pardon a nehai. Nac ur folleah ! e lar Salvian, hum fiein e hrér én un dén, ha ne vou quet hum fiet én un Doué. Ne hellér quet a dra sur larèt é ma Doué é hunan, hemb mérit, na creden, na confiance ?
Santès Cathelin a Sienne e lar é ma hur Salvér offancettoh a zisespoér er péhour, eid ag é ol dorfæteu aral, a gaus d’en anjuli e hra dehou é lacat é visericord d’en devout ur fin èl er péhèd, èl a pe vehé madeleah Doué bihannoh eit malice mab-dén. Un dén abil e lar penaus Jesus-Chrouist, doh hum ziscoein d’ur péhour bras prest de verhuel, péhani e refusé ag hum gonvertissein, e ziscoas dehou é houlieu sacret, hag e laras dehou : chetu er péh e mès anduret aveidoh, ne mès chet souffret quement a dourmanteu eid hou col : me bardon d’oh, mar caret hou pout quæ ha covessat hou péhedeu. Mæs er honzeu-cé, groeit aveit blottat ur galon a zir, ne douchent quet calon er miserabl-zé ; nezé Jesus-Chrouist e daulas guet-hou, én é face, mar-a dapen ag é Hoaid adorabl, hag e laras dehou : qué, maleurus, er goaid-cé, péhani e zelié te salvein, e vou aveid ous ur vamen a zisespoér épad un éternité : te zougou d’er jugemant er mercheu-zé a me malloh, eit rein de hanàouèt de ol er bed en disprisance e hrès a me misericord. (Godescard.)
II. Espéret enta é misericord en Eutru Doué ; n’hum lausquet quet de monnèt d’er brésomption. Bout e zou ur gùir espérance hag unan faus : unan hun doug d’er baraouis hag en aral d’en ihuern. Er gùir espérance e zou confiance un inean péhani en dès quæ ag hé fauteu, hum anquin, hum boéni de changein hag e espér é vou pardonnet guet Doué ; confiance ur péhour péhani e zouge er péhèd, péhani e zesir a zifeah-caër distroein doh Doué, ha péhani e zou én gorto ne vou quet abandonnet guet-hou. Espérein én ur fæçon aral e zou hum drompein. Hui e lar é espéret é Doué ; mæs petra a espéret-hui ? hà penaus é espéret-hui ? Ma ne hoès chet quæ ag hou péhedeu, ma ne hoès chet ur gùir volanté de changein, ma ne vennet quet gobér pénigen erbet eid er ré e hoès groeit, eid er scandal e hoès discoeit, hui hum fari hag hum dromp ; hou ç’espérance n’en dé nameit un drompereah. Doué ne bardon jamæs er péhèd, a pe ne vé quet anquin a nehou, a pe vennér er gobér perpet, a pe ne vennér quet er reparein.
Doué e bardon d’er péhour quentéh ma hum gonvertis. Hum gonvertisset ha Doué hou pardonnou. Hui e zou én gorto ag er gobér un amzér e zei ; mæs hà hui e hellou er gobér quen æz èl bermen ? Sel-mui m’hou pou dispriset a hræceu, sel-diæssoh vou d’oh en devout hou pardon én amzér de zonnèt. Hou calon e galettei hag er rangenneu péré hou stag doh er péhèd e vou diæssoh de dorrein.
Hag open, hà hui hou pou en amzér ar béhani en hum fiet ? Martezé aben deu zé, pé ag en noz-men memb é varhuehet. Dihoallet, e lar sant Augustin, a gol, é teræn a zé de zé, er pardon e guenig t’oh hinihue hou Toué.
Hui e vehé maleurus bras a pe zisprisehoh madeleah un Doué péhani hou clasq. Goulennet er secour ag é hræce, hui e hel guet-hi muyoh eit ne chonget ; mæs ne hortet quet en hou convertissou hemb oh, hag hemb poén ag hou tu ; quement-cé e vehé ur brésomption.
Anfin, er poénieu-cé ne goustant quet quement èl ma chonget. Ne gollet quet courage ; ur volanté vad hou laquei é liberté. Arlerh ur brézel generus, hui e santou ur joé e hrei d’oh larèt : Doué revou mèlet, torret-é me liameu, chetu-mé délivret.
1° Me govessei me féhedeu guet humilité. — 2° M’hum anquinou a gaus dehai dirac Doué. — 3° Me changeou ha me hrei pénigen, é pourfitein ag er poénieu hum gavou d’arrihue guet-n-ein : me labour, er yunieu, er vigilieu e chervigeou d’ein de guement-cé ; m’hum abandonnou d’é visericord. — O men Douè ! ne daulet quet a zirac oh ur gaion glaharet hag humiliet, péhani hou câr hag e ouil hé fallantéieu tremeinet.